遊善權寺
作者：程俱
朝代：宋

paragraphs: 放舟荆溪上，溪水清且徐。
雲中離黑山，慘淡初有無。
捨舟並松麓，下直浮屠居。
朅來東軒上，爽氣已有餘。
飛來定何年，無乃與此俱。
奔流潄庭下，比竹梁寒渠。
山深絕凡境，物物清以臞。
蕭森倚巖秀，夭矯懸崖枯。
幽禽發寒唳，響振高林疏。
我行亦良苦，却步計已迂。
解衣卧清晝，慰我千里劬。